## Rješenje o odobrenju objavljivanja ponude za preuzimanje društva Rovinjturist d.d., Rovinj Adria Resortsu d.o.o. iz Rovinja

### NN 53/2005 (25.4.2005.), Rješenje o odobrenju objavljivanja ponude za preuzimanje društva Rovinjturist d.d., Rovinj Adria Resortsu d.o.o. iz Rovinja

# KOMISIJA ZA VRIJEDNOSNE PAPIRE REPUBLIKE HRVATSKE

**1018**

Sukladno
odredbama članka 13. stavka 2. Zakona o preuzimanju dioničkih društava
(»Narodne novine« broj 84/02, 87/02 i 120/02), Komisija za vrijednosne papire
Republike Hrvatske, na temelju Zahtjeva trgovačkog društva ADRIA RESORTS
d.o.o., Rovinj, Obala Vladimira Nazora 1, zastupanog po opunomoćeniku,
trgovačkom društvu AUCTOR d.o.o., Zagreb, Palmotićeva 2, kojeg zastupa Marijan
Palić, član Uprave, za odobrenje objavljivanja ponude za preuzimanje javnog
dioničkog društva ROVINJTURIST d.d., Rovinj, Monsena
b.b., na sjednici održanoj 12. travnja 2005. godine, donijela je

## RJEŠENJE

1.
Trgovačkom društvu ADRIA RESORTS d.o.o., Rovinj, Obala Vladimira Nazora 1,
odobrava se objavljivanje ponude za preuzimanje javnog dioničkog društva
ROVINJTURIST d.d., Rovinj, Monsena b.b.

2.
Ovo rješenje objavit će se u »Narodnim novinama«.
if !supportLineBreakNewLine
endif

```
Obrazloženje

if !supportLineBreakNewLine

endif
```

I.
Trgovačko društvo ADRIA RESORTS d.o.o., Rovinj, Obala Vladimira Nazora 1 (dalje
u tekstu: Ponuditelj), zastupano po opunomoćeniku, trgovačkom društvu AUCTOR
d.o.o., Zagreb, Palmotićeva 2, kojeg zastupa Marijan Palić, član Uprave,
podnijelo je Komisiji za vrijednosne papire Republike Hrvatske (dalje u tekstu:
Komisija), 8. travnja 2005. godine, sukladno odredbi članka 13. stavak 1.
Zakona o preuzimanju dioničkih društava (dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva ROVINJTURIST
d.d., Rovinj, Monsena b.b. (dalje u tekstu:
Izdavatelj), ponudu isprave iz članka 12. stavak 2. Zakona.

Komisija
je 8. travnja 2005. godine zatražila ispravak teksta ponude za preuzimanje i
dopunu dokumentacije koje je zaprimila 11. travnja 2005. godine, od kada se
Zahtjev Ponuditelja za odobrenje objavljivanja ponude za preuzimanje smatra
urednim.

II.
Izdavatelj je javno dioničko društvo, sukladno odredbi članka 14. Pravilnika o
sadržaju i obliku financijskih i poslovnih izvješća javnih dioničkih društava
(»Narodne novine« broj 118/03), u svezi s odredbama članka 114. stavaka 1. i 5.
Zakona o tržištu vrijednosnih papira (»Narodne novine« broj 84/02).

Komisija
je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 44.635.770,10 kuna.

Uvidom
u podatke Središnje depozitarne agencije d.d., Zagreb, kojima raspolaže Komisija,
utvrđeno je da Izdavatelj, ima više do 100 dioničara.

III.
Obveza objavljivanja ponude za preuzimanje, sukladno odredbi članka 4. stavak
1. Zakona, nastala je za Ponuditelja 15. ožujka 2005. godine, stjecanjem 24.000
dionica, odnosno 23,94% učešća u temeljnom kapitalu Izdavatelja, što daje
23,94% od ukupnog broja glasova koje daju dionice Izdavatelja s pravom glasa,
transakcijom na Varaždinskoj burzi d.d., Varaždin, a nakon kojeg stjecanja
raspolaže sa 46.182 dionice, odnosno 46,06% učešća u temeljnom kapitalu
Izdavatelja, što daje 46,04% od ukupnog broja glasova koje daju dionice
Izdavatelja s pravom glasa.

IV.
Cijena po kojoj Ponuditelj nudi otkup dionica u ponudi za preuzimanje iznosi
445,19 kuna po dionici. Najviša cijena po kojoj je Ponuditelj stekao dionice
Izdavatelja s pravom glasa u razdoblju od jedne godine prije dan objavljivanja
ponude za preuzimanje iznosi 445,19 kuna po dionici. Prema očitovanjima
Zagrebačke burze d.d., Zagreb, i Varaždinske burze d.d., Varaždin, dostavljenim
na zahtjev Komisije (u predmetu: klasa: 4550-08/05-01/116), na Zagrebačkoj
burzi d.d., Zagreb u zadnja tri mjeseca prije nastanka obveze objavljivanja
ponude za preuzimanje nije bilo trgovine dionicama Izdavatelja niti kroz
trgovinski sustav niti putem dražbi, dok je na Varaždinskoj burzi d.d.,
Varaždin, u zadnja tri mjeseca prije nastanka obveze objavljivanja ponude za
preuzimanje prosječna cijena ostvarena na burzi niža od ponudbene cijene, te je
utvrđeno da je cijena izražena u ponudi za preuzimanje u iznosu od 445,19 kuna
po dionici, utvrđena u skladu s odredbama članka 15. stavci 3. – 6. Zakona.

V.
Ponuditelj je vlasnik 46.182 redovne dionice Izdavatelja, a temeljni kapital
Izdavatelja podijeljen je na 100.263 redovne dionice. Novčana sredstva potrebno
je osigurati sukladno odredbi članka 9. stavka 1. Zakona, za plaćanje
preostalih 54.081 dionice Izdavatelja s pravom glasa, u iznosu od najmanje
24.076.320,39 kuna. uvidom u Garanciju broj 5004-0-01507 koju je 5. travnja
2005. godine u korist svih dioničara Izdavatelja izdala Zagrebačka banka d.d.,
Sektor tržišta kapitala i velikih sustava, grupa veliki sustavi 2, Zagreb,
Savska cesta 60, s rokom valjanosti 60 dana od datuma zadnje objave ponude za
preuzimanje, utvrđeno je da je Ponuditelj osigurao sredstva u iznosu
24.076.320,39 kuna.

VI.
Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).

VII.
Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.

VIII.
Temeljem odredbe članka 8. stavka 4. Zakona o tržištu vrijednosnih papira, ovo
Rješenje se objavljuje u »Narodnim novinama«.

UPUTA O PRAVNOM LIJEKU

Protiv
ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa:
UP/I-450-08/05-02/50

Urbroj: 567-01/05-4

Zagreb,
12. travnja 2005.

Predsjednik Komisije

**Miljenko** **Fičor**, v. r.

Rješenje, NN 53/2005-1018